Rächt ugwöhnlich un vor allem im dytsche Sprochruum wänig bechannt isch d'Datsach, dass nit dr 29. Februar dr Schaltdag vum Gregorianische Kalenders isch, sundern dr 24. Februar, wo doppelt zellt wird. Dr 24. un dr 25. Februar falle nooch dr rächt umathematische römische Zellwiis, wo au bi dr Ifüehrig vum Gregorianische Kalenders noch yblich gsi isch, uf s'selb Datum. Im Gmeinjohr heisst dr 24. Februar "a. d. VI Kal. Mart." (sexter Dag vor dr Kalende vum März); dr doppelt Dag im Schaltjohr heisst au äso. Wil säller Sexte (lat. "sextus") dopplet ("bis") zellt wird, heisse Schaltjohr bzw. -dag "bissextilis" (latiinisch), "bissextile" (englisch), "bisestile" (italienisch) usw. Nooch hütiger Zellig verschiebe sich dr 24. un die wittere Däg im Februar um ei Dag; Bedütig het säll hüt noch in dr katholische Chilche bi dr Zellig vu dr Chilchedäg: chilchlichi Fyrdig un au d'Nammensdäg - aber nit d'Wuchedäg - sin vu dere Regelig betroffe.